**Arklių rinopneumonija**

Arklių rinopneumonijos virusas (EHV) nustatomas daugelyje šalių visame pasaulyje, o užsikrėtimo šiuo virusu atvejai bei protrūkiai pasireiškia bet kuriuo metų laiku. Tarptautinė žirginio sporto federacija (FEI) informavo, kad praėjusiais metais net 10-yje šalių buvo registruota daugiau nei 70 neurologinio EHV-1 susirgimų atvejų. Susirgimai buvo nustatyti Belgijoje, Kanadoje, Čekijoje, Prancūzijoje,Vokietijoje, Nyderlanduose, Norvegijoje, Švedijoje, Šveicarijoje, Jungtinėje Karalystėje ir Jungtinėse Amerikos Valstijose.

Kai kurios šio viruso padermės gali sukelti sunkius arklių susirgimus dėl kurių gali tekti kelioms savaitėms įvesti apibojimus ar net karantiną arklidėse, kuriose laikomi sergantys arkliai, siekiant užtikrinti, kad jie nebūtų išvežami ir nedalyvautų varžybose.

**Kas yra arklių rinopneumonijos virusas**?

Arklių rinopneumonija – tai užkrečiama arklių liga. Nors iš viso yra devynios šio viruso padermės, dažniausiai sutinkamas arklių rinopneumonijos virusas-1 (EHV-1) ir arklių rinopneumonijos virusas -4 (EHV-4). Užsikrėtusiems arkliams gali pasireikšti viršutinių kvėpavimo takų susirgimai, neurologiniai negalavimai, o kumelingos kumelės gali abortuoti. Kumeliukams šis virusas taip pat pavojingas. Dėl šios infekcijos jie gali nugaišti.

**Kaip ši liga perduodama?**

Arklių rinopneumonijos virusas gali būti perduodamas nuo vieno arklio kitam oro lašeliniu būdu net iki 5 metrų atstumu. Arkliai gali užsikrėsti sporto varžybose, parodose, aukcijonuose ir atnešti šią ligą į savo arklidę ir taip užkrėsti kitus arklius artimai kontaktuodami su jais ir kosėdami. Virusą taip pat gali perduoti su užsikrėtusiais arkliais dirbantys žmonės per aprangą ir inventorių.

Liga taip pat gali būti perduodama per arkliams vežti skirtas transporto priemones. Užsikrėtusius arklius gabenę transporto priemonės ir priekabos gali būti užkrėsti virusu ir taip perduoti šią ligą kitiems arkliams. Iškrovus vieną arklių siuntą ir prieš pradedant krauti kitą arklių siuntą jiems skirtą transporto priemonę būtina kruopščiai išvalyti. Taip pat iš arklidės išgabenus vienus arklius ir prieš į ją įleidžiant kitus arklius ją būtina kruopščiai išvalyti ir dezinfekuoti.

**Į kokius klinikinius požymius reikėtų atkreipti dėmesį?**

Arklių rinopneumonijos viruso sukelti klinikiniai požymiai priklauso nuo viruso, kuriuo užsikrėtęs arklys, padermės.

EHV-1 užsikrėtusiems arkliams pakyla temperatūra, pasireiškia kvėpavimo takų negalavimai, kaip antai kosėjimas ir skaidrios išskyros iš nosies. Kai kuriems arkliams gali išsivystyti neurologiniai požymiai, kurių pasekmė – koordinacijos sutrikimai, silpnumas, šlapinimosi ir tuštinimosi sutrikimai, gulėjimas (negebėjimas atsistoti). Arklius, sergančius sunkia neurologine ligos forma gali tekti užmigdyti (eutanazuoti). Virusas taip pat yra įprastinė kumelingų kumelių abortų ir kumeliukų gaišimo priežastis.

EHV-4 infekcijos paprastai pasireiškia aukšta temperatūra, kosuliu ir skaidriomis nosies gleivinės išskyromis. Šis virusas taip pat gali sukelti kumelingų kumelių abortus, tačiau tai retesnis atvejis.

Infekuotiems arkliams gali išsivystyti komplikacijos, kaip antai antrinės bakterinės infekcijos.

**Įtariu, kad mano arklys užsikrėtęs arklių rinopneumonijos virusu. Ką turėčiau daryti?**

Arklius, kuriems pasireiškia ankstyvieji šios ligos požymiai, būtina izoliuoti, ir juos turi ištirti veterinarijos gydytojas. Klinikiniai požymiai dažnai pasireiškia maždaug per 10 dienų nuo kontakto su sergančiu arkliu. Kadangi užsikrėtusiems arkliams gali pasireikšti į kitas ligas panašūs požymiai, jūsų veterinarijos gydytojas turėtų paimti nosiaryklės tepinėlius ir kraujo mėginius laboratoriniams tyrimams atlikti, kad galėtų patvirtinti diagnozę.

Arkliai, kurie turėjo kontaktų su sergančiu arkliu, turi būti identifikuojami, izoliuojami, ir turi būti atliekami šios ligos tyrimai. Visų arklių judėjimas užkrėstų arklidžių teritorijoje ir išvykimas už šios teritorijos ribų turi būti ribojamas ir turi būti įdiegiamos griežtos biologinės saugos priemonės. Šios priemonės apima dezokilimėlius kojoms, rankų dezinfekavimą ir draudimą bendrai naudotis inventoriumi ir kitą.

**Kaip greitai pasveiksta arkliai?**

Pasveikimo nuo arklių rinopneumonijos viruso laikas gali būti įvairus. Jis priklauso nuo to, kaip stipriai pasireiškia klinikiniai požymiai, ir ar arkliui yra pasireiškusios antrinės infekcijos.

**Kiek laiko turi būti ribojamas judėjimas?**

Judėjimo ribojimas gali būti taikomas daugelį savaičių. Kitaip nei arklių gripas, kuriuo arkliai greitai užsikrečia vienas nuo kito, arklių rinopneumonijos virusas plinta lėčiau. Be to, ligos požymiai arkliams gali pasireikšti ne iš karto. Arklius reikia tirti dėl EHV kelių savaičių intervalais, siekiant užtikrinti, kad jiems būtų leidžiama vėl judėti tik tuomet, kai visų arklių, kurie buvo užsikrėtę, ir visų arklių, turėjusių su jais kontaktų, tyrimų rezultatai yra neigiami.

**Kaip apsaugoti savo arklius?**

Yra gaminama vakcina nuo EHV-1 ir EHV-4 viruso, tačiau ji neapsaugo arklio nuo neurologinės ligos formos. Tačiau vakcinavimas gali padėti sumažinti viruso plitimą, jo perdavimą kitiems arkliams ir šios ligos kvėpavimo takų formos sunkumo lygį. Vakcinavimas neturėtų būti atliekamas arklidėse ligos protrūkio metu. Jūsų veterinarijos gydytojas galės plačiau pakonsultuoti dėl vakcinavimo.

**FEI rekomenduoja arklius, kurie buvo laikomi su kitais arkliais, juos parvežus namo atidžiai stebėti, dukart per dieną matuoti jų temperatūrą tiesiojoje žarnoje. Temperatūros turinčius arklius turi kaip galima greičiau apžiūrėti veterinarijos gydytojas.**

Jei arkliai buvo išvežti iš savo arklidžių, tose arklidėse turėtų būti panaudojamos griežtos sanitarinės higienos priemonės, siekiant sumažinti galimybę perduoti virusą kitiems arkliams. Svarbu užtikrinti, kad arkliai nesinaudotų tuo pačiu inventoriumi, kaip antai kibirais vandeniui/loviais, dubenimis pašarams, pakinktais, priežiūros įrankiais, o asmenys, dirbantys su arkliais, nusiplautų rankas baigę dirbti su vienu arkliu ir prieš pradėdami dirbti su kitu. Visos transporto priemonės, naudojamos arkliams vežti, turi būti kruopščiai valomos ir dezinfekuojamos. Arklys, kuriam pasireiškia kokie nors ligos požymiai, turėtų būti izoliuojamas, jam negalima leisti išeiti iš savo gardo, kiemo, o jį turėtų apžiūrėti veterinarijos gydytojas. Šios priemonės taip pat taikomos ir kiekvienam arkliui, kuris turėjo kontaktų su arkliu arba arkliais, turintiems arklių rinopneumonijos požymių.

Griežtai laikykitės biologinės saugos priemonių arklidėse.

Tarptautinė žirginio sporto federacija FEI

FEI Oficialus veterinarijos gydytojas

Algis Dranseika

2020-02-29